Presidenti Trump flet për përfitimet nga ligji i taksave
Zoti Trump foli pak pasi Kongresi amerikan miratoi paketën e reformës së taksave
Presidenti amerikan Donald Trump të mërkurën i bëri jehonë arritjes së tij më të madhe legjislative, reformës së taksave që ai e quan mbajtje të premtimit të bërë në fushatë. Zoti Trump komentoi dje pasdite, pasi Kongresi amerikan miratoi paketën e reformës së taksave. Demokratët në Kongres e kritikuan ligjin, prej të cilit ata thonë se përfitojnë më shumë amerikanët më të pasur dhe se përfshin klauzola që që u mundësojnë korporatave të shmangin taksat. I entuziazmuar, zoti Trump foli para një grupi njerëzish para Shtëpisë së Bardhë të mërkurën, i rrethuar nga republikanët që duartrokisnin.. Zoti Trump ka thënë se reforma e taksave do të lehtësojë amerikanët e klasës së mesme dhe do të ndihmojë fermerët të mos i humbin fermat e tyre. Ai tha gjithashtu se reforma e taksave do të inkurajojë kompanitë të investojnë në Shtetet e Bashkuara. Por demokratët janë të pakënaqur nga mënyra se si ligji u kalua me nxitim në kongres, pa një seancë publike diskutimi dhe me amendamente që u shtuan në minutën e fundit. Ata thonë se ligji ka hapësira që kompanitë do t’i përdorin për të shmangur pagesën e taskave. , tha kreu i pakicës në senat, Chuck Schumer. Ai shtoi se ulja e taksave për amerikanët e thjeshtë do ta humbasë vlerën, pasi do t’u duhet të paguajnë më shumë për sigurimet shëndetësore. Udhëheqësja e pakicës në Dhomën e Përfaqësuesve, Nancy Pelosi tha se ligji i jep grupit 1 për qind të amerikanëve më të pasur mbi 80 për qind të të përfitimeve, ndërsa 86 milionë familjeve amerikane do t’u shtohen taksat. Në të ardhmen e afërt, shumica e taksapaguesve do të paguajnë më pak taksa, por ato shkurtime skadojnë në vitin 2025. Reforma e taksave pritet që ta rrisë me 1 trilionë dollarë gjatë dekadës së ardhshme borxhin që aktualisht është afro 20 trilionë dollarë.